b'\n_START_ARTICLE_\nBlaxploitation\n_START_PARAGRAPH_\nLa blaxploitation \xc3\xa9s un corrent cultural i social propi del cinema dels Estats Units dels anys 1970 que va revalorar la imatge dels afroamericans atorgant-los papers dignes i de primer nivell, i no nom\xc3\xa9s secundaris. La paraula \xc3\xa9s la contracci\xc3\xb3, en forma de mot creuat, de les paraules \xc2\xabblack\xc2\xbb (que significa negre) i \xc2\xabexplotaci\xc3\xb3\xc2\xbb. Es parla, a vegades de blaxplotation, contracci\xc3\xb3 de \xc2\xabblack\xc2\xbb i de \xc2\xabplot\xc2\xbb (l\'argument d\'una pel\xc2\xb7l\xc3\xadcula).\n_START_SECTION_\nDefinici\xc3\xb3\n_START_PARAGRAPH_\nLes pel\xc2\xb7l\xc3\xadcules d\'aquest corrent nom\xc3\xa9s contractaven persones afroamericanes i s\'adre\xc3\xa7aven a la mateixa comunitat sobre temes que els afectaven utilitzant tots els estereotips possibles. Tots els g\xc3\xa8neres cinematogr\xc3\xa0fics de moda durant els anys 1970 van estar barrejats amb la blaxploitation. Ja fossin les pel\xc2\xb7l\xc3\xadcules polic\xc3\xadaques (trilogia de Shaft) o investigacions per detectius privats (Les nits roges de Harlem), el cinema de terror (Blacula, Abby), les arts marcials (Black Belt Jones de Robert Clouse), el p\xc3\xa8plum (The Arena de Steve Carver), el western (Boss Nigge), l\'espionatge (Cleopatra Jones de Jack Starrett), la pel\xc2\xb7l\xc3\xadcula sobre pol\xc3\xadtica compromesa (The Spook Who Sat by the Door  d\'Ivan Dixon) o el c\xc3\xb2mic (Uptown Saturday Night). Aquestes pel\xc2\xb7l\xc3\xadcules eren molt apreciades per la comunitat negra perqu\xc3\xa8 mostraven actors afroamericans en situacions d\'homes orgullosos i lliures, persones de ra\xc3\xa7a negra que plantaven cara a l\'establishment. En moltes pel\xc2\xb7l\xc3\xadcules blaxploitation el personatge negre s\'associava al b\xc3\xa9 i el blanc al mal. Va ser un g\xc3\xa8nere que es va contraposar a les pel\xc2\xb7l\xc3\xadcules de Hollywood dels anys 1930, 1940 o 1950, que mostraven els afroamericans nom\xc3\xa9s en papers de cabaret, servidors, bandits o esclaus. Les pel\xc2\xb7l\xc3\xadcules de la blaxploitation buscaven tamb\xc3\xa9 donar una imatge de com era la vida dels afroamericans i les seves lluites. Quan el personatge era un home, en moltes pel\xc2\xb7l\xc3\xadcules com Black Caesar, la mare tenia un lloc important en la vida del personatge, per un problema persistent heretat de l\'esclavatge en els barris negres als anys 70, ja que molts pares abandonaven el nen a la seva mare. Les pel\xc2\xb7l\xc3\xadcules de la blaxploitation reflectien aspiracions dels negres als drets c\xc3\xadvics i tamb\xc3\xa9 les seves dificultats, com la prostituci\xc3\xb3, la droga, la corrupci\xc3\xb3, el racisme per part de la policia, les violacions, etc._NEWLINE_La primera pel\xc2\xb7l\xc3\xadcula del moviment, Sweet Sweetback\'s Baadasssss Song, va ser rodada l\'any 1971 per Melvin Van Peebles. Aquesta pel\xc2\xb7l\xc3\xadcula \xc2\xab100% negra\xc2\xbb va tenir un taquillatge de m\xc3\xa9s de 15 milions de d\xc3\xb2lars, una xifra molt rellevant per una producci\xc3\xb3 independent d\'un pressupost de 150.000 d\xc3\xb2lars. El mateix any, va estrenar-se Shaft, les nits roges de Harlem, aquesta vegada produ\xc3\xafda per un gran estudi per\xc3\xb2 sempre dirigida per una persona negra, Gordon Parks (fot\xc3\xb2graf i periodista). Shaft va ser un \xc3\xa8xit gr\xc3\xa0cies, en part, a la m\xc3\xbasica original de la pel\xc2\xb7l\xc3\xadcula d\'Isaac Hayes. _NEWLINE_Una gran majoria de les pel\xc2\xb7l\xc3\xadcules de blaxploitation eren de qualitat m\xc3\xa9s aviat mediocre, sovint violentes i plenes de clitx\xc3\xa9s i prejudicis: parlaven de prostitutes, de camells, d\'assassins en el ghetto. Tots aquests estereotips s\xc3\xb3n avui represos en el gangsta rap, com per exemple el raper Snoop Dog fortament influ\xc3\xaft per Rudy Ray Moore._NEWLINE_A banda de la tem\xc3\xa0tica, cada pel\xc2\xb7l\xc3\xadcula era l\'ocasi\xc3\xb3 de proporcionar una banda original de gran qualitat. Tots els grans m\xc3\xbasics negres dels anys 1970 van mostrar els seus talents: James Brown (Black Caesar), Curtis Mayfield (Superfly, Short eyes), Isaac Hayes (Les nits roges de Harlem), Johnny Pate (Bucktown), Marvin Gaye (Disturbe Man), Norman Whitfield (Why Wash), Edwin Starr (Hell Up in Harlem), Roy Ayers (Coffy, la pantera negra de Harlem), J.J. Johnson (Cleopatra Jones), Willie Hutch (El Mac), Herbie Hancock (The Spook Who Sat by the Door), Barry White (Together Brothers), entre altres._NEWLINE_Algunes d\'aquestes pel\xc2\xb7l\xc3\xadcules eren a vegades dirigides per persones blanques (Larry Cohen a Black Caesar) i moltes van ser produ\xc3\xafdes per blancs, cosa que va emp\xc3\xa8nyer associacions afroamericanes a rebutjar-les. Per la sobreproducci\xc3\xb3, el p\xc3\xbablic es va acabar cansant i a final dels anys 70 el g\xc3\xa8nere va caure en des\xc3\xbas._NEWLINE_Algunes icones del cinema de blaxploitation s\xc3\xb3n Pam Grier (a Jackie Brown), Jim Kelly (vist a Operaci\xc3\xb3 Dragon, de Bruce Lee), Rudy Ray Moore i Fred Williamson._NEWLINE_El g\xc3\xa8nere va tenir una gran influ\xc3\xa8ncia sobre alguns realitzadors contemporanis. Aix\xc3\xad, Quentin Tarantino els ha retut homenatge en les seves pel\xc2\xb7l\xc3\xadcules, principalment a Jackie Brown per\xc3\xb2 tamb\xc3\xa9 a Kill Bill part 1 amb l\'\xc3\xbas de la m\xc3\xbasica de la pel\xc2\xb7l\xc3\xadcula Truck Turner & Cia i altres._NEWLINE_El 2009, la pel\xc2\xb7l\xc3\xadcula Black Dynamite parodia les pel\xc2\xb7l\xc3\xadcules de blaxploitation.\n_START_SECTION_\nCultura popular\n_START_PARAGRAPH_\nInflu\xc3\xa8ncies i refer\xc3\xa8ncies a la blaxploitation en la cultura popular:\n_START_SECTION_\nClips musicals\n_START_PARAGRAPH_\nL\'any 2015, el raper Snoop Dogg va reviure en el clip de la pe\xc3\xa7a "So Many Pros", els cartells de pel\xc2\xb7l\xc3\xadcules de la Blaxploitation.\n_START_SECTION_\nAltres pel\xc2\xb7l\xc3\xadcules\n_START_PARAGRAPH_\nTrue Romance, Viure i deixar morir (una aventura de James Bond, encarnat per Roger Moore, fortament marcada per la Blaxploitation), Austin Powers in Goldmember, Training Day, SuperGrave, Jackie Brown, Kill Bill, American Gangster, Inglourious Basterds, i m\xc3\xa9s recentment Django Unchained.'